b'\n_START_ARTICLE_\nArigbuha\n_START_SECTION_\nZgodnja leta\n_START_PARAGRAPH_\nV mladosti se je kot opazovalec udele\xc5\xbeil kurultajev, na katerih sta bila za velikega kana izvoljena njegov stric \xc3\x96gedej in njegov naslednik Gujuk. Arigbugov polo\xc5\xbeaj med Bord\xc5\xbeigini se je mo\xc4\x8dno okrepil po letu 1250, ko je bil za velikega kana izvoljen njegov starej\xc5\xa1i brat M\xc3\xb6ngke. Znan je tudi po tem, da je bil naklonjen kr\xc5\xa1\xc4\x8danstvu, kar potrjujejo zapisi fran\xc4\x8di\xc5\xa1kana Guillauma de Rubroucka, odposlanca francoskega kralja Ludvika IX.\n_START_SECTION_\nVeliki kan\n_START_PARAGRAPH_\nLeta 1258 se je Mongke kan odpravil na vojni pohod proti ju\xc5\xbeni Kitajski in vse zadeve v domovini prepustil Arigbuhi. Naslednje leto je M\xc3\xb6ngke umrl. Ker je Arigbuha takrat vladal v Mongoliji in ker je bil Kublaj takrat na Kitajskem na vojnem pohodu proti Ju\xc5\xbenim Songom, je poskusil samega sebe ustoli\xc4\x8diti za velikega kana. Ko je Kublaj izvedel za njegov na\xc4\x8drt, je prekinil vojni pohod in bil aprila 1260 izvoljen za kana. _NEWLINE_Arigbuha je imel kljub temu \xc5\xa1e vedno veliko prista\xc5\xa1ev, med katerimi so bili njegovi sinovi, Mongkejeva vdova, knezi iz Zlate horde in vplivni ministri, ki so ga na kurultaju v Karakorumu izvolili za Kublaju rivalskega kana. Pridru\xc5\xbeili so se mu Turguti iz njegove osebne garde, elita iz Bele horde in Oirati, ker je bil eden od njihovih poveljnikov poro\xc4\x8den z njegovo h\xc4\x8derko. Arigbuha  in Kublaj sta se zatem ve\xc4\x8dkrat spopadla. Arigbuha  je ubil Kublajevega kandidata za prestol \xc4\x8cagatajskega kanata in namesto njega ustoli\xc4\x8dil svojega zaveznika Alguja. Algujeva naloga je bila braniti kanat pred Hulegujem in Berkejem iz Zlate horde. Algu je namesto tega dezertiral in zaradi velikega plena ubil Arigbugove odposlance. Kmalu zatem sta se Arigbuha in Algu spopadla. V prvem spopadu je bil Arigbuha  pora\xc5\xbeen, v drugem pa je zmagal in prisilil Alguja na beg proti zahodu.\n_START_SECTION_\nVdaja\n_START_PARAGRAPH_\nArigbuha je zaradi neprekinjene vojne z bratom Kublajem, ki je imel razen mo\xc4\x8dne mongolske  konjenice tudi alanske in tur\xc5\xa1ke konjenike in \xc5\xa1tevilne kitajske in korejske pe\xc5\xa1ake. Vojska Kublajevega zaveznika, \xc3\x96gedejevega sina Kadana, pod poveljstvom generala Alandarja je dvakrat zavzela Karakorum. Razen tega je Kublaj blokiral vse trgovske poti iz severne Kitajske v Mongolijo in prekinil dobavo hrane in Arigbuha se je leta 1264 vdal. Na Kublajevo vpra\xc5\xa1anje, kdo je bil v boju za polo\xc5\xbeaj velikega kana na pravi strani, je \xc5\xa1e vedno ponosno odgovoril: "Prej smo bili mi, danes sta pa vi" in brata sta se zatem objela. _NEWLINE_Kublaj je Arigbuhove spremljevalce usmrtil, njega in njegovega zaveznika, M\xc3\xb6ngkejevega sina Asutaja, pa je pomilostil. Hulagu, Berke in Algu so Kublajevo odlo\xc4\x8ditev priznali. Arikbek je ostal v Kublajevem ujetni\xc5\xa1tvu vse do svoje smrti dve leti kasneje. Nekateri poznavalci trdijo, da so ga zastrupili.\n_START_SECTION_\nZapu\xc5\xa1\xc4\x8dina\n_START_PARAGRAPH_\nZgodovinarji so prepri\xc4\x8dani, da je njegovo zapu\xc5\xa1\xc4\x8dino nadaljeval Kajdu. Arigbuha je sicer izgubil svojo mo\xc4\x8d, nekateri njegovi potomci pa so kljub temu postali pomembne osebnosti v Ilkanatu in v Severnem Juanu. Med njimi  sta bila najbolj znana ilkan Arpa Ke\'un in cesar Severnega Juana Jes\xc3\xbcder (Jorigtu kan).'